钦定古今图书集成/明伦汇编/氏族典/第074卷 > 朱载圳
## 钦定古今图书集成/明伦汇编/氏族典/第074卷 > 朱载圳

按《名山藏分藩记》：景恭王载圳，肃皇帝次子也。卢靖
妃出，妃素不为上所喜，上常笞责之。十八年，册庄敬
太子，而封穆宗裕王，王景王。其后庄敬太子薨，群臣
请立裕王为太子，上以尝两立太子，皆不利，裕王与
景王并居邸，又晚节好方士，方士又以“二龙不相见”
之说进，于是裕、景二王不得见。上有年，群臣嗤嗤，日
夜望立裕王为太子也。裕王既与景王并居邸，形迹
相拟。景王年虽少，不与事，其左右之人妄有窥觊，尝
直至裕王寝次。然上春秋高，终恶群臣言二王者，上
之三十八年，尝下《建帝立储旨》，其明年则忘之。故春
坊中允郭希颜失职家居，发愤上疏，坐妖言惑众诛。
其冬，令景王之国，旨夜半从中出，都“下市井踊跃相
贺，归美圣断”，则上亦未始不念希颜之言也。其明年，
王之国安陆，居四年薨。